Nu e glumă, un tânăr de 24 de ani din Galați își vinde fecioria. Sorin Georgian Salinievici este agent de pază. A avut câteva relații în viața lui, dar cu nicio fată nu a avut relații intime. Cum tânărul a ajuns la 24 de ani, s-a gândit că ar putea scoate bani din prima noapte de dragoste din viața lui.

„Eu sunt mai rezervat așa din fire și chiar dacă am mai avut relații de prietenie cu fete până acum nu am întreținut niciodată relații sexuale. M-am temut de boli, ba nu a fost persoana potrivită, iar acum că am ajuns la vârsta asta nu exclud să mă și căsătoresc virgin. Oricum eu pentru virginitate cer 2000 de euro. Deci femeia care va avea relații intime cu mine trebuie să îmi dea înainte această sumă”, a spus Sorin.

Viața tânărului nu a fost una deloc ușoară. Mama lui a avut o aventură cu un suedez, iar când acesta a aflat că femeia este însărcinată nu a vrut să recunoască băiatul și a și plecat în Suedia. Problemele materiale au determinat-o pe cea care i-a dat viață să-l lase într-un centru de plasament. La 11 ani, acesta a fost luat de o familie, însă de câțiva ani Sorin locuiește singur.

„Le mulțumesc părinților mei adoptivi pentru că m-au crescut, că m-au ajutat să intru la facultate. Acum am întrerupt studiile Facultății de Inginerie în Telecomunicații, dar imediat ce fac rost de bani prin pierderea virginității, o să mă duc din nou la facultate”, a mai spus Sorin.

Tânărul își dorește ca cea cu care își va petrece prima noapte de amor să aibă între 20 și 40 de ani, să fie frumoasă și dacă se poate să aibă și o relație de viitor cu acesta. Și ca să fie sigur că va avea de unde să aleagă, Sorin și-a făcut și niște afișe pe care le-a lipit pe stâlpii din oraș.

„Mă gândesc că se apropie zilele de 1 și 8 martie și poate se va găsi o doamnă sau o domnișoară care să mă vrea”, a spus ultimul virgin din Galați.